Twee in hof ná hameraanval op plaasArgieffoto Twee mans, Jacobus en William Wilkinson, het Woensdag in die Machadodorp-streekhof verskyn in verband met die beweerde aanranding van vier mense op ŉ plaas naby Belfast in Mpumalanga. Monica Nyuswa, woordvoerder van die provinsiale direkteur van openbare vervolging (DOV), het Donderdag gesê die mans staan tereg op twee aanklagte van poging tot moord, een aanklag van aanranding en een van die rig van vuurwapen. “Die beskuldigdes het na bewering op 24 April twee slagoffers, onderskeidelik 18 en 32 jaar oud, met ŉ hamer aangerand. Die slagoffers moes na ŉ hospitaal geneem word vir behandeling. Albei van die slagoffers werk vir een van die twee beskuldigdes,” het Nyuswa gesê. Volgens Nyuswa het die mans ŉ halfuur later nog twee mense, onderskeidelik 32 en 60 jaar oud, aangerand. Die twee mense woon glo op die plaas en betaal huur. “Albei beskuldigdes is in aanhouding en moet weer op 7 Mei in die hof verskyn om vir borgtog aansoek te doen. Die verdedigingsprokureur het aangedui dat hy ŉ geruime tyd gelede ŉ borgtogaansoek gedoen het en ŉ advokaat gaan kry om dit voor te berei,” het sy bygevoeg. Nyuswa het aan Maroela Media gesê die motief vir die beweerde aanvalle kan eers bekendgemaak word as die borgtogaansoek afgehandel is.